രാമച്ചിയില് മേയാന് വിട്ട പോത്തിനെ കടുവ കടിച്ചുകൊന്നു : കാമറകള് സ്ഥാപിച്ച് വനംവകുപ്പ് കേളകം: രാമച്ചിയില് കൃഷിയിടത്തില് മേയാന് വിട്ട പോത്തിനെ കടുവ കടിച്ചുകൊന്നു. പള്ളിവാതുക്കല് ഇട്ടിയവിരയുടെ പോത്തിനെയാണ് കടുവ കടിച്ചു കൊന്നത്. തിങ്കളാഴ്ച രാവിലെ 12 ഓടെയാണ് സംഭവം. മേയാന് വിട്ട സ്ഥലത്തു നിന്ന് ഒരു കിലോ മീറ്ററോളം ഓടിച്ചിട്ടാണ് കടുവ പോത്തിനെ കൊന്നത്. പോത്തിനെ ഓടിക്കുന്നത് ശ്രദ്ധയില്പെട്ട നാട്ടുകാര് പിറകെ ഓടിയതിനെ തുടര്ന്ന് പോത്തിനെ ഉപേക്ഷിച്ച് കടുവ രക്ഷപ്പെടുകയായിരുന്നു. കഴുത്തിന്റെ ഭാഗത്ത് കടിയേറ്റ പോത്തിന് ഏകദേശം രണ്ട് വയസ്സ് പ്രായമുണ്ട്. സംഭവത്തെ തുടര്ന്ന് മണത്തണ സെക്ഷന് ഫോറസ്റ്റ് ഓഫിസര് സി.ആര്. മഹേഷ്, ബീറ്റ് ഓഫിസര് പി.വി. സജിത്ത്, പഞ്ചായത്ത് വൈസ് പ്രസിഡന്റ് തങ്കമ്മ മേലെക്കൂറ്റ്, ആരോഗ്യ വിദ്യാഭ്യാസ സ്റ്റാന്ഡിങ് കമ്മിറ്റി ചെയര്മാന് സജീവന് പാലുമി, പഞ്ചായത്തംഗം ലീലാമ്മ ജോണി എന്നിവര് സ്ഥലത്തെത്തി. കടുവ ആറളം വനത്തില് നിന്ന് ഇറങ്ങിയതാകാം എന്നാണ് വനംവകുപ്പിന്റെ നിഗമനം. തുടര്ന്ന് പോത്തിന്റെ ജഡം മറവ് ചെയ്യാതെ ഇതിന്റെ സമീപത്ത് വനംവകുപ്പ് അധികൃതര് കാമറകള് സ്ഥാപിച്ചു. Tags attacked tiger buffalo shortlink